
  
  [image: ]




  
  TEARS IN THE RAIN 
Copyright © 2024 Rea Reyes
First Edition
All rights reserved
No part of this book may be reproduced or transmitted in any form or by any means, electronic or mechanical, including photocopying, recording, or by any information storage and retrieval system without permission in writing from the author, except for brief quotations embodied in critical reviews and articles.
This is a work of fiction. Names, characters, businesses, places, events, and incidents in this book are the product of the author’s imagination or are used fictitiously. Any resemblance to actual persons, living or dead, events, or locales is entirely coincidental.
This work is protected under international copyright law. Any unauthorized reproduction, distribution, or use, including plagiarism, adaptation, or derivative works without the express written consent of the copyright holder—is treated as a violation of intellectual property rights. Infringements will be prosecuted to the fullest extent permitted by law and can lead to civil or criminal penalties.
The content of this publication may not be used to train or feed any artificial intelligence (AI) systems. Such use is strictly prohibited.
Softbound/Paperback ISBN: 9798224485505
ePub/eBook ISBN: 9798227290403
Book Layout Design and Illustration by Rea Reyes
Edited by Andrea Estipona 
Proofread by Clarisse E. Ramos
Cover Design by Karla Marie Gaudier a.k.a. ArtbyKarla
Published by Rea Reyes
Caloocan City, Metro Manila 1425, Philippines
Webpage: books2read.com/reyesrea
Official Website: reareyes33.blogspot.com
Email: reareyes33@gmail.com
Telephone Number: 055-255-3015
[image: ]







  
  Disclaimer

Trigger Warning!


This book contains material intended for mature audiences aged 18 and above. The content within may include outrageous language, graphic descriptions of violence, mature content, or other themes and situations that may not be suitable for younger readers. 

Reader discretion is strongly advised. By proceeding to read this book, you acknowledge and accept the potentially sensitive nature of its content. It is recommended that individuals under the age of 18 refrain from accessing this material.

Reader discretion is strongly advised!






  
  














Stay strong, stay confident, and keep moving forward.


The world is a better place because of you.

  Kabanata 1

YEAR 2004


Impit akong umiiyak sa isang sulok ng maliit at madilim naming barong-barong. Tanging isang gasera lamang ang nagbibigay liwanag sa buong kabahayan. 
“Ate, nagugutom na po ako.” Napasinghap ako nang marinig ko ang boses ng limang-taong-gulang kong kapatid.
Agad kong pinunasan ang aking mga luha at hinarap siya. “Kunting tiis na lang Raf, parating na ‘yon si Lola,” saad ko sa malumanay na tinig.
“Kaninang umaga pa siya umalis pero madilim na wala pa rin siya,” sagot niya. “Siguro kasama na naman siya ng mga kaibigan niya, umiinom,” nakanguso niyang dugtong.
Parang kinurot ang aking puso sa narinig kong iyon.
Paano iyon nasasabi ng isang batang limang-taong-gulang lamang?
Sa murang edad, mas mature pa siya mag-isip kaysa sa ibang nasa wastong gulang na o higit pa. Nasasaktan akong isipin na imbis laruan ang kaniyang hawak ay sako ang lagi niyang bitbit, upang tulungan akong mamulot ng niyog na inilalako ko sa bayan—kapalit ng isang takal na bigas at limang pirasong tuyo. Masuwerte na lamang kami kapag bumagyo o umulan ng malakas, dahil marami akong mapupulot na niyog para makabili ng kaunting karne o masarap na gulay.
Binuhat ko si Raf at dinala sa aming maliit na kusina habang hawak ko naman sa bakanteng kamay ang maliit na gasera. Iniupo ko siya sa papag naming lamesa. “Kainin mo na lang muna itong saging na niluto ko, bukas pagkatapos ng eskwela didiretso ako kina Manang Ruth. Uutang muna ako ng bigas at ulam,” paliwanag ko.
Pagdating ko kanina’y inilaga ko ang saba na napulot ko sa daan habang ako’y papauwi galing sa paaralan. Nagbalat ako ng isa at ibinigay ko iyon kay Raf.
“Eh… Ate, tatlong araw na tayong kumakain ng saging. Kanina panay ang utot ko ang baho,” inosente niyang sinabi.
Lihim akong napangiti, ngunit agad din naman iyong napawi dahil sa labis na pagkahabag sa kaniya. “Sige na, kainin mo na muna ‘yang saging. Pangako, bukas gigising ako nang mas maaga para mangutang kina Manang Ruth. Para bago ako pumasok sa eskwela may makakain ka,” pigil ang mga luha kong wika.
“Huwag ka nang umiyak, Ate. Gusto mo samahan na lang kita bukas mamulot ng niyog?” aniya habang ngumunguya.
“Hindi ako umiiyak,” mariin kong kaila.
“Narinig ko po ang sinabi ni Lola sa teacher mo kanina. Hindi raw niya kailangan ang medalya, dahil hindi raw natin ‘yon makakain.”
Agad akong pinangiliran ng mga luha. Tumingala ako upang pigilan ang pagpatak niyon sa aking mga mata.
“Pero ako, Ate—proud po ako sa’yo. Kasi sabi ng teacher mo, ikaw daw ang… valik-valik? Ano nga ‘yon?” nag-iisip niyang tanong.
Hindi ko napigilang mapangiti sa kainosentihan ng aking kapatid. “Valedictorian,” natatawa kong sambit.
“Ayon nga po. Sabi pa ng teacher, sayang naman daw po kung hindi ka na papasok sa high school. Ikaw daw po ang laging nangunguna sa klase niyo eh,” dire-diretso niyang pagkukuwento habang panay sa pagkain ng saging.
“Raf... ‘di ba sabi ko sa’yo—hindi tamang asal ang nakikinig sa usapan ng matatanda,” nangangaral kong tinig.
“Sorry po, hindi ko naman po sinasadyang marinig eh,” nanliliit niyang tinig.
Hinawakan ko siya sa baba at itinaas ang kaniyang paningin. Diretso ko siyang tiningnan sa mga mata bago ako nagsalita: “Okay lang... pero sa susunod huwag mo na lang pakikinggan kapag may narinig kang matatandang nag-uusap, okay?” malambing kong sinabi.
“Opo,” patangong aniya at ngumiti.
Kumuha ako ng saging para sabayan siyang kumain.
“Ate, hindi mo po ako iiwan, ‘di ba?”
Hindi ko naituloy isubo ang saba nang marinig ko ang malungkot niyang tinig. “Oo naman, at saka hindi ko kayang gawin ‘yon sa’yo—alam mo ‘yan,” sinsero kong tugon.
“Sorry po ulit kasi narinig ko ang pag-uusap nina Lola at Manang Ruth. Nakita ko pa nga may inabot siyang pera kay Lola, paunang-bayad daw ‘yon, kasi ipinasok ka ni Lola para mamasukan sa Maynila. Saan po ba ‘yon?” mahabang litanya nito na nagpabagsak nang mabilis sa aking mga luha. “Ate... sorry, huwag ka na pong umiyak. Pangako, hindi na ‘ko makikinig sa usapan ng matatanda,” naiiyak na ring aniya.
Hindi ako nakapagsalita, sapagkat hindi ko alam kung paano ipaliliwanag ang mga seryosong bagay sa mura niyang isipan. Nayakap ko na lamang siya nang mahigpit, habang pinipigil ang sarili kong huwag mapahagulgol.
Tinugon niya ang yakap ko’t nagsalita: “Kung saan ka man pupunta, isama mo na lang ako sa’yo, ha. Pangako hindi ako magkukulit doon, at tutulungan kita sa trabaho para hindi ka mahirapan.” 
Wala akong nagawa kundi mapaiyak nang malakas. Parang kinukurot nang pinong-pino ang puso ko habang pinapakinggan ang mga sinasabi nito. Kung ako lang ang masusunod, ayokong mawalay sa aking kapatid. Pero gusto ko siyang mabigyan ng magandang kinabukasan. Gusto kong lagi siyang busog at hindi nagtitiis ng gutom. Gusto kong maibigay ang mga bagay na kailanma’y hindi naibigay sa amin ng aming mga magulang.
Nang mamatay ang aming ama ay iniwan naman kami ng aming ina sa kaniyang nanay, na aming lola. Nang umalis ang Nanay, ang sabi niya’y magtatrabaho siya sa Maynila para makapag-aral kami ni Raf, pero simula nang umalis siya’y wala na akong narinig mula sa kaniya. Ang lagi namang sinasabi ni Lola tuwing umuuwi itong lasing ay iniwan na raw kami ni Nanay, dahil may bago na raw itong pamilya sa lungsod. Sa tuwing iniisip ko iyon, hindi ko maiwasang magtanim ng galit sa aming ina. Hindi ko lubos maisip na nakaya niya kaming pabayaan para sa bago niyang pamilya.
Paano niya nagawa iyon sa aming magkapatid?
Paano niya nakalimutan ng gano’n ang naiwan niyang mga anak, na pinangakuan niya ng magandang buhay?
Paano iyon nagawa ng isang ina?
Paano iyon nagawa ng aming ina?

      [image: ]Kinabukasan, nagising ako nang mas maaga katulad ng aking nakaugalian. Tiningnan ko si Raf na mahimbing pa ring natutulog. Hinaplos ko ito sa mukha at dinampian ng halik sa noo. Inayos ko ang manipis na kumot, na halos mahulog na sa kaniyang katawan dahil sa kalikutan matulog. Namalisbis ang aking mga luha nang makita ko ang butas-butas niyang kumot, na isang dekada na naming pinagtitiyagaang gamitin. Lalong lumaki ang layunin kong makapunta sa Maynila, upang hindi na niya maranasan pa ang mga naranasan ko simula nang iwan kami ni Nanay. Pero tuwing naiisip kong mawawalay ako sa aking kapatid ay labis na akong nasasaktan.
Nanlulumo akong tumayo para makapunta sa batis upang maligo at makapaghanda. Ngayon kasi ang itinakdang araw ng pagtatapos ko sa elementarya. Mabuti na lang pumunta si Teacher Amanda rito kahapon para ibigay sa akin ang pinaglumaang uniporme ng kaniyang anak, kung hindi’y wala sana akong maisusuot sa espesyal na araw na ito.
Malalim akong napabuntong-hininga nang hindi ko makita si Lola sa kaniyang higaan. Marahil ay sa bahay na naman ng mga kaibigan niya iyon nakitulog. Simula nang umalis si Nanay, para na rin kaming walang kasama ni Raf.
Binitbit ko ang apat na galon at isang tabo upang bumaba sa batis. Kailangan kong kumilos nang mabilis dahil nangako ako kay Raf, na mayroon siyang kakainin paggising niya. Napatitig ako sa halos tunaw ng sabon panlaba, kapagkuwa’y mabilis akong nagbuhos ng tubig. Sa bawat pagbagsak ng tubig sa aking katawa’y nangangatal ang mga ngipin ko sa sobrang lamig. Humihinga muna ako nang malalim bago ko binubuhusan ang buo kong katawan.
Nang matapos ako sa paliligo’y sinalinan ko ng tubig ang apat na galon, upang mayroon kaming maiinom. Mabilis akong umakyat sa bulubunduking-daan para makarating agad sa aming kubo. Napangiti ako nang makita kong natutulog pa rin si Raf. Agad akong nagbihis at nagsuklay. Kailangan kong makapunta agad sa tindahan ni Manang Ruth, bago magising ang kapatid ko.
Habang nasa daa’y panay ang pag-ensayo ko sa mga salitang sasabihin ko mamaya sa aking talumpati. Napalunok ako nang makita ko si Manang Ruth, nagwawalis sa kanilang bakuran.
“Magandang umaga po, Manang Ruth...” magiliw na bungad ko rito.
“Oh, ikaw pala Czarina. Ang aga mo ah, mukhang alam ko na kung ano’ng sadya mo,” napapangiting aniya.
Awtomatiko akong napayuko, sapagkat pinangibabawan ako ng matinding hiya. Sa haba ba naman ng listahan ng utang namin sa kanila’y maiintidihan ko kung pagagalitan muna ako nito bago bigyan.
“Halika, balita ko ngayon daw ang graduation ninyo ah. Congrats ha, nakakahanga talaga ang katalinuhan mo,” masiglang aniya.
“Salamat po,” nakangiti kong tugon.
“Oh, ito, nagluto ako ng adobong manok para makakain muna kayong magkapatid bago kayo pumunta sa bayan.”
“Naku... Manang Ruth, baka po mahal ito wala pa po akong maibabayad sa inyo,” nahihiya kong sinabi.
“Huwag mo nang isipin ‘yon, ang isipin mo na lang regalo ko ito para sa’yo.”
Agad akong pinangiliran nang mga luha habang nakatingin nang diretso kay Manang Ruth. Alam kong kahit ang dami na naming utang sa kanila at nagagalit na rin siya minsan, dahil imbis na magbayad ay nagagawa pang umutang ng alak ni Lola. Pero alam at ramdam ko naman ang pagmamalasakit nito sa aming magkapatid. Kapag hindi niya ako nakikitang pumupunta sa tindahan nila’y madalas niya kaming hatiran ng kanin at ulam ni Raf, maitawid lamang namin ang isang araw na hindi puro saging at kamote na lang ang kinakain.
“Maraming salamat po, Manang Ruth,” hindi ko napigilang mapaluha nang isatinig iyon.
“Naku, wala ‘yon. Ito na rin ang isang gatang na bigas para may isasaing ka,” aniya, sabay abot sa akin ng isang puting supot na agad ko namang kinuha. “Ito nga pala ang kalahati ng pera na pinadala sa’kin ng magiging amo mo sa Maynila. Sinabi ko sa lola mo na kalahati lang ang naibigay ko sa kaniya, dahil kinaltas ko na sa mga utang niyo,” mahaba niyang dugtong.
Nagtataka akong napatingin sa kaniya. “Eh… bakit niyo pa po ito binibigay sa akin?” naguguluhan kong tanong.
“‘Yong utang ninyo mababayaran naman ‘yon sa ibang araw. Alam kong mas kailangan mo ang perang ‘to para sa pagluwas ng Maynila,” diretsong sagot niya. “Sinadya ko talagang hindi ibigay ng buo sa lola mo dahil alam kong ipang-iinom niya lang naman ang perang ‘yan,” dagdag pa niya.
“Maraming salamat po talaga, Manang Ruth,” taus-puso kong pasasalamat.
“Sige na, lumakad ka na—baka mahuli ka sa graduation mo.”
“Manang Ruth…” nahihiya kong baling sa kaniya.
“Ano ‘yon?” 
“Pag-alis ko po, pakitingnan-tingnan na lang po sana si Raf. Kahit ‘yong kalahati ng sasahurin ko ibibigay ko po sa inyo, basta lagi niyo lang po sanang titingnan ang kapatid ko.” Mabigat man ang aking kalooba’y sinikap kong masabi iyon nang diretso at malinaw.
“Oo naman, kahit wala kang ibigay. Pagdating mo roon mag-ipon ka. Huwag mong ipapadala sa lola mo ang lahat ng suweldo mo. Ipunin mo ang kalahati, para kapag handa ka na—puwede na kayong umalis ni Raf sa poder niya.”
Naantig ang puso ko sa sinabing iyon ni Manang Ruth. Ni minsan wala pang nakapagsabi at nakapagpaalala sa akin ng mga ganoong salita, tanging siya lamang. Ang lagi lang isinisigaw sa akin ni Lola ay pahirap daw kami sa buhay niya, at wala raw kaming pakinabang sa kaniya. Ang pinakamasakit pang marinig ay ang mga babae’y hindi na raw dapat pinag-aaral pa, dahil nagsasayang lang daw ng pera. Kapag nakapagtapos na raw ay mag-aasawa’t mag-aanak lang daw katulad ni Nanay.
“Maraming salamat po ulit, Manang Ruth. Mauuna na po ako, baka po gising na si Raf. Salamat po talaga...” walang-humpay kong pasasalamat habang ako’y naglalakad palayo.






  
  Kabanata 2


“Dito ka lang ha, huwag kang aalis sa upuan mo. Mamaya lang tatawagin na ‘ko, kailangan kong umakyat sa stage,” mahigpit kong habilin kay Raf.
“Opo, Ate CC,” masigla niyang tugon.
“Let’s call our top student for this academic year, the Valedictorian of Susana Elementary School for 2004, Czarina Cassandra Alfonso Madrigal,” buong pagmamalaking tawag sa akin ng punong-guro.
Agad akong pinangiliran nang mga luha nang marinig ko ang malakas na hiyawan at palakpakan ng lahat ng mga guro, magulang, at kapwa ko mga estudyante. Pumatak ang aking mga luha nang makita ko ang aking kapatid, na buong lakas na pumapalakpak habang nakatayo sa ibabaw ng kaniyang upuan.
Nang makarating ako sa taas ng entablado’y agad akong binulungan ng aking teacher, kung bakit hindi ko kasama ang aking Lola sa pag-akyat. Subalit nagbaba lamang ako ng paningin, na agad naman niyang naintindihan. Tinawag niya ang kapatid ko’t inakay paakyat sa taas ng stage, kapagkuwa’y ibinigay niya kay Raf ang tatlong medalya upang isabit iyon sa aking leeg. Yumukod ako nang mas mababa upang maabot ako ni Raf. Niyakap ako ng aking guro at nagpahiwatig na humarap ako sa camera, sapagkat kukuhanan daw kami ng litrato. Binuhat ko si Raf, at binulungan ko itong ngumiti. Masayang ngumiti si Raf, sapagkat ito ang unang beses na magkakaroon kami ng larawan na magkasama.
“Ladies and gentlemen, it is with great pride and honor that we introduce the top student of the year, the Valedictorian of Susana Elementary School, for 2004. This exceptional student has demonstrated remarkable dedication, hard work, and academic excellence. Let’s listen together to the speech of our Valedictorian,” masiglang anunsyo ng aking guro.
Ibinaba ko si Raf sa entablado at inutusang bumalik sa kaniyang upuan, na agad naman nitong sinunod.
Huminga ako nang malalim bago pumunta sa puwesto, kung saan ako dapat na tumayo at ihayag ang aking sasabihin. “Ladies and Gentlemen, before we proceed, I would like to take a moment to thank our dedicated teachers who have guided and inspired us throughout the year. A special thanks to my brother, whose unwavering support and encouragement have given me the strength to keep going and to continue dreaming. Your belief in me has made all the difference,” kabado kong panimula.
“Maraming salamat sa aking mahal na mga guro, na gumabay sa akin sa anim na taon na narito ako sa paaralang ito. Sa aking mga kaklase, na araw-araw bumibili ng aking mga paninda para ako’y matulungan. Walang hanggang pasasalamat sa inyong lahat, dahil kayo ang nagbibigay lakas sa akin sa tuwing ako’y pinanghihinaan ng loob. Salamat sa mga taong nagmalasakit, mairaos ko lamang ang anim na taong pag-aaral sa elementarya. Habambuhay kong tatanawin na utang na loob ito sa inyo, sapagkat kayo ang nagbukas ng pintuan upang makakita ako ng liwanag. At sa aking mahal na kapatid, Rafael, inaalay ko sa’yo ang mga medalyang ito, mahal na mahal ka ng ate.” Luhaan kong tinapos ang aking talumpati habang umuugong sa pandinig ko ang malakas nilang palakpakan.
Muntik na akong mapahagulgol, ngunit natigilan ako nang makita ko ang lahat na napapaluhang pumapalakpak. Umiiyak akong sinalubong ni Raf sa ibaba ng entablado. Binuhat ko siya at ibinalik sa kaniyang upuan.
“Mahal na mahal din po kita, Ate,” humihikbi niyang sambit.
Hinalikan ko ito sa noo at niyakap nang mahigpit. “Bakit nakikiiyak ka rin?” pabulong kong tanong.
“Kasi po umiiyak din silang lahat eh—” luhaan niyang tugon. Pinahiran ko ang kaniyang mga luha at kinalong siya.

      [image: ]Maligaya kaming umuwi ni Raf, na magkahawak-kamay. Ngunit ang kaligayahang iyon ay agad na napalitan ng kaba nang papalapit na kami sa aming kubo. Malayo pa lang ay naririnig na namin ang malakas na boses ng aming Lola, na tila galit na galit. Habang naglalakad papunta sa bahay ay ikinubli ko sa aking likuran si Raf.
“Ate, huwag na lang kaya tayong tumuloy sa bahay,” nanginginig na boses ng aking kapatid.
Pipihit na sana ako patalikod upang sundin ang sinabi ni Raf, ngunit ikinagulat namin ang pagsigaw ni Lola. “Saan kayo nanggaling?!”
“G-galing po kami sa g-graduation ko, La...” kabado kong tugon.
“Nasa’n ang pera?!” galit na bulyaw nito sa akin.
“P-po? W-wala po kaming hawak na p-pera,” nauutal kong sagot, sapagkat nilulukob ako nang matinding takot.
“Sinungaling! Alam kong may pera ka! Kaya ilabas mo na, bago ka pa masaktan!”
“W-wala po talaga, at saka hindi po ba ibinigay na sa inyo ni Manang Ruth?” nanginginig man ang aking katawan ay sinikap kong mabigkas iyon nang diretso’t hindi nauutal.
“Halika nga rito!” sigaw niya sabay hila sa mahaba at nakalugay kong buhok.
Agad na pumalahaw ng iyak si Raf sa likuran ko.
“Lola, n-nasasaktan po ako.” Nagsisimula nang mangilid ang aking mga luha.
“Masasaktan kang talaga kapag hindi mo inilabas ang pera!” bulyaw niya mismo sa aking mukha.
“Bitiwan niyo po si Ate, wala po talaga kaming pera. Hindi po kami nakapagtinda dahil pumunta po kami sa graduation niya,” umiiyak na paliwanag ni Raf habang inaawat si Lola.
“Isa ka pa! Inuna niyo pa ang lintik na graduation na ‘yan kaysa maghanap-buhay!” Halos umusok na ang ilong ni Lola nang bumaling siya kayRaf. “Kung wala kayong pera, saan niyo kinuha ang bigas at ulam, aber?!”
“Ibinigay lang po ‘yon sa amin ni Manang Ruth. Nagpunta po ako sa kanila kaninang umaga para mangutang,” sagot ko.
Napangiwi ako’t awtomatikong pumatak ang aking mga luha nang humigpit ang pagkakahawak ni Lola sa buhok ko, habang kinakaladkad ako nito patungo sa aming kubo.
“Salbahe ka! Salbahe ka!” paulit-ulit na wika ni Raf habang hinahampas ng maliit niyang mga kamay ang palda ng aming lola.
“Tumahimik ka!” Sinipa niya si Raf, na para bang sumipa lang ito ng bola.
Buong lakas kong hinatak ang kamay ni Lola upang makawala sa kaniya. Mabilis akong lumapit kay Raf, at itinayo ito. “Okay ka lang ba? Ha?” nababahala kong tanong habang pinapagpagan ang damit nito.
“Mga walang utang na loob! Mga salot kayo sa buhay ko!” palahaw ni Lola.
“Kailan po ba naging maganda ang pagtingin niyo sa amin?” bigla’y nagkaroon ako nang lakas ng loob na sumagot. “Noon pa man kahit nandito pa si Nanay, hindi niyo naman po kami pinakitaan ng mabuti ah,” napapahikbi kong dagdag.
“At talagang marunong ka nang sumagot ngayon?!” Mabilis niyang nahablot ulit ang buhok ko.
Sa mga sandaling ito’y wala akong nagawa kundi umiyak na lamang. Tanggapin ang malulutong na sampal at paghila niya sa aking buhok. Simula nang ako’y magkaisip, hindi ko na mabilang kung ilang beses niya na akong binugbog at pinarusahan sa hindi ko maintindihang dahilan. Basta kapag galit siya at walang pera’y kaming magkapatid ang pinagbubuntunan niya ng lahat.
“Tama na po,” nagmamakaawang tinig ni Raf. “Lola, tama na po. Maawa na po kayo kay Ate, dumudugo na po ang ulo niya,” mahihimigan ang matinding pag-aalala sa basag na boses ng aking kapatid.
Bumagsak ako sa lupa, sapo ang dumudugo kong ulo. Impit akong umiiyak habang pilit na tinatakpan ang buo kong mukha. 
“Mga walang kuwenta! Mga walang silbi!” bulahaw ni Lola habang ako’y tinatadyakan.
“Tama na po!” Ikinagulat ko nang hampasin ni Raf ang paa ni Lola, gamit ang isang retaso ng kahoy na panggatong.
Sa kabila ng sakit na aking iniinda’y mabilis akong tumayo’t binuhat ko ang aking kapatid. Sa abot ng aking makakaya’y matulin akong tumakbo, habang hawak ko nang mahigpit sa mga bisig ko si Raf.
“Ate, dumudugo po ang ulo mo,” walang-humpay na pag-iyak ni Raf.
“Huwag mo ‘kong intindihin, ayos lang ako. Kailangan makalayo tayo kay Lola, dahil kung hindi—baka ikaw naman ang saktan niya,” kinakapos na hininga kong wika.
Nang matiyak kong nakalayo na kami kay Lola, at hindi na kami nito sinundan pa’y inilapag ko si Raf. Nakakaramdam man ng pagkahilo’y sinikap kong lakasan ang loob ko para sa aking kapatid. Hawak-kamay kaming naglakad patungo sa bahay nina Manang Ruth. Napapaika ako sa paglalakad dahil sa sakit na sumasalakay sa aking mga binti’t balakang.
“Manang Ruth!” Malakas at sunod-sunod na katok ni Raf sa pintuan. Natigil lang ang kaniyang pag-iyak nang bumukas ang pinto. “Tulungan niyo po ang Ate ko,” nagsusumamo niyang pakiusap.
“Diyos kong mahabagin! Ano’ng nangyari sa’yo, Czarina?” natatarantang baling sa akin ni Manang Ruth. “Pumasok kayo, dali.” Inalalayan niya akong makaupo. “Ano ba’ng nangyari?” naluluhang tanong niya. “Sinaktan ka na naman ng lola mo, noh?”
Pinahiran ko ang aking mga luha’t tumuwid sa pagkakaupo. “ManangRuth, baka po puwede niyo naman kausapin ang magiging amo ko sa Maynila. Hindi ko po puwedeng iwan si Raf kay Lola.” Nagsisimula na naman akong maiyak.
“Mamaya na natin ‘yan pag-usapan. Gagamutin ko muna itong sugat mo sa ulo,” aniyang nagpipigil na mapaiyak. “Lorna! Kunin mo nga ang first-aid kit diyan sa cabinet ko, dalian mo!” utos nito sa kaniyang anak.
“Salamat po, Manang Ruth,” mahina kong sambit.
Hinaplos niya ang kamay ko’t tinitigan ako nang mabuti. “Ang sabi ko naman kasi sa’yo, ireklamo na natin ‘yang lola mo. Sobra na ang ginagawa niyang pananakit sa’yo, sa inyong magkapatid.” Hindi na niya napigilan pa ang pagtulo ng kaniyang mga luha.
“Matanda na po si Lola, kawawa naman po kapag nakulong siya,” seryoso kong sagot.
“Ito na po, Nay,” ani Lorna, sabay abot ng isang maliit na kahon kay Manang Ruth.
“Tingnan mo ngayon ang nangyari sa’yo. Aba’y delikado ‘tong sugat mo sa ulo, Czarina.”
“Maliit lang po ‘yan,” tipid kong sagot.
“Que maliit o malaki, sugat pa rin ‘yan—at sa ulo pa.” Pinahiran niya ang dugo sa aking ulo’t mga kamay.
“Aray… masakit po,” napapangiwi kong reklamo.
“Tiisin mo lang. Kailangang linisin natin ‘to nang mabuti para hindi ma-infection.”
Pagkatapos malinis ng sugat sa ulo ko’y nilagyan naman ito ng benda ni Manang Ruth. Napabuntong-hininga siya nang muli akong tingnan. “Dito na muna kayo magpalipas ng gabi. Kumain na ba kayo?” tanong niya.
“Hindi pa po... gutom na nga po ako eh,” si Raf ang sumagot.
Lihim kaming napangiti ni Manang Ruth, sapagkat panay ang paghaplos nito sa kaniyang tiyan.
“Magbihis muna kayo bago tayo kumain. Oh, ito ang mga lumang damit ni Lorna, ito na muna ang isuot niyo.” Napapangiti niyang iniabot sa amin ang mga damit.
“Salamat po,” sabay naming sambit ni Raf.

      [image: ]Matapos naming kumain ay nakatulog si Raf sa mga binti ko. Hinaplos ko ang buhok niya at iniayos sa paghiga.
“Bukas tatawagan ko si Doña Martha, pakikiusapan ko kung puwede mong isama si Raf. Pero hindi tayo nakakasiguro na papayag siya, kaya ayokong umasa kang makakasama ang kapatid mo sa Maynila,” tinig ni Manang Ruth mula sa aking likuran.
Nilingon ko ito na may nagsusumamong mga tingin. “Kahit po hindi na nila ako suwelduhan, basta po pumayag lang silang isama ko si Raf.” Pinahiran ko ang mga luhang dumaloy sa aking mga pisngi’t muling tinapunan ng tingin si Raf, na natutulog ng mahimbing. “Ayoko pong maranasan niya ang pananakit ni Lola, habang lumalaki siya. Ayokong itatak sa isip niyang okay lang manakit ng tao. Ayoko rin lumaki siyang madadala niya ang takot na lumaban. Gusto ko po siyang mapalaki ng maayos at mabuting tao.” Nag-uunahang bumagsak ang aking mga luha, tuloy-tuloy ito’t hindi ko alam kung paano pahihintuin.
“Napakabuti mong anak, apo, at higit sa lahat kapatid. Masuwerte si Raf na ikaw ang naging ate niya. Gusto kong ipaalam sa’yo na hindi masamang lumaban, Czarina, basta’t alam mong nasa tama ka. Lakasan mo pa ang loob mo, darating ang panahon magiging maayos din ang lahat para sa inyong magkapatid. Hindi natutulog ang Diyos. Lagi ka niyang gagabayan dahil mabuti kang bata,” mahabang sinabi ni Manang Ruth, na lalong nagpabaha sa aking mga luha.
Mahigpit niya akong niyakap at hinayaang umiyak sa kaniyang mga bisig.






  
  Kabanata 3


Kinaumagahan ay sinamahan ako ni Manang Ruth sa aming kubo, upang kunin ang mga damit naming magkapatid. Mapalad kami sapagkat pumayag si Doña Martha na isama ko si Raf. Labis akong nagpapasalamat sa Doña, dahil kinahabagan niya kaming magkapatid. Payapa kong nakuha ang mga damit namin ni Raf, mabuti na lang at wala si Lola nang kami’y dumating sa bahay. 
“Mag-iingat kayo ro’n, Czarina. Kapag nagkaproblema, huwag kang magdadalawang-isip na tumawag sa akin. Alam mo naman ang numero ko, hindi ba?” habilin ni Mamang Ruth.
“Opo, maraming salamat po talaga, Manang Ruth. Hindi ko po alam ang gagawin ko kung wala ka.”
“Naku, wala ‘yon. Sige na, sumakay na kayo.”
“Halika na, Raf.” Inakay ko ang aking kapatid paakyat sa loob ng bus.
Nang makaupo kami’y sabay naming tinanaw si Manang Ruth, na panay ang pagkaway sa amin mula sa labas. Kumaway rin kami pabalik sa kaniya. Ilang sandali pa’y unti-unti nang umaandar ang bus. Halos hindi kami mangalay ni Raf sa pagkaway kay Manang Ruth, habang paliit ito nang paliit sa aming paningin.
“Tatandaan mo ang sinabi ko sa’yo. Pagdating natin do’n huwag kang makulit at maglilikot. Magpasalamat tayo, pumayag si Doña Martha na magkasama tayo,” mahigpit kong paalala.
“Opo—Ate, pangako.” Hindi maitatanggi ang kasiyahan sa nagniningning nitong mga mata.
Habang nasa biyahe ay nakatulog si Raf sa aking mga bisig. Hinayaan ko lamang ito kahit nakakaramdam na ako ng pagkangalay. Hinaplos ko ang pawisan nitong noo, at inayos sa kaniyang pagkakaupo. Wala mang kasiguraduhan kung ano ang mangyayari sa amin pagdating sa Maynila, isa lang ang nasisiguro ko—kahit saan ako mapunta basta nasa tabi ko ang kapatid ko’y panatag ang aking kalooban. Kahit paano’y nakalayo na kami sa hindi magandang pagtrato sa amin ni Lola. Kailangan ko lang doblehin pa ang aking sipag para mapag-aral ko si Raf. Gusto kong mabigyan siya ng maayos at tahimik na buhay. Hindi ko man maibigay ang marangyang buhay sa kaniya, sisiguraduhin ko na magiging maayos ang takbo ng kaniyang kinabukasan. Ayokong matulad siya sa akin na hanggang dito na lang ang kayang maabot.

      [image: ]Sabay kaming naalimpungatan ni Raf nang marinig namin ang malakas na boses ng conductor. Ayon sa kaniya’y nasa Maynila na raw kami. Pinauna kong makababa ang ibang mga pasahero bago ko inakay si Raf pababa ng bus.
“Ate, ito na ba ang Maynila?” masiglang tanong ni Raf habang kinu-kusot ang kaniyang mga mata.
“Oo raw eh,” sagot ko habang iginagala ang aking paningin sa paligid.
Dinukot ko ang papel na ibinigay sa akin ni Manang Ruth. Ayon sa sulat, doon daw kami maghintay sa tapat ng tindahan na mayroong telepono at kulay dilaw na karatula. Hinawakan ko sa kamay si Raf, at tinungo namin ang puwesto na dapat naming paghintayan.
“Ate... nagugutom na po ako,” reklamo ni Raf.
Kinuha ko sa loob ng bag ang tinapay na pabaon sa amin ni Manang Ruth. Sinadya ko talagang huwag kainin ang para sa akin, dahil alam kong aabutan siya ng gutom sa haba ng aming biniyahe. “Oh, ito na muna ang kainin mo.”
Agad niyang inabot ang tinapay at hinati iyon sa dalawa. “Ate, oh—hati tayo,” nakangiti niyang ibinibigay sa akin ang kalahati.
Malawak akong napangiti at hinaplos ko siya sa ulo. “Okay lang ako, kainin mo na ‘yan. Mamaya na lang ako kakain pagdating natin doon,” pagtanggi ko.
“Czarina?” Sabay kaming napalingon ni Raf sa pinagmulan ng tinig na tumawag sa aking pangalan. “Ako si Melissa; ako ang pinadala ni Doña Martha na susundo sa inyo. Marami kasing ginagawa si Nanay, kaya ako na lang ang nagpresenta,” mahaba nitong litanya.
“Gano’n ba,” nakangiti kong saad.
“Huwag kang mag-alala, mabait ako,” aniya at natawa pa sa sarili niyang sinabi. “Tara, dito tayo sasakay ng tricycle papunta sa mansion,” anyaya nito sa amin.
Sumunod naman kami ni Raf sa kaniya. Namangha ang kapatid ko nang tumigil ang isang tricycle sa tapat namin. “Ate, ang ganda pala ng tricycle dito sa Maynila, umiilaw...” napapaawang na bibig nito sa pag-hanga.
“Pumasok na kayo sa loob, do’n na lang ako sasakay sa tabi ng driver,” nakangiting ani Melissa.
Binuhat ko si Raf at ipinasok sa loob ng tricycle. Hindi mapatid ang paghanga nito sa buong kapaligiran, habang tinatahak namin ang daan papunta sa sinasabing mansion ng mga Alonzo.

      [image: ]Umawang ang bibig naming magkapatid nang tumambad sa amin ang napakalaking bahay; ito na marahil ang sinasabi nilang mansion. Sa sobrang laki nito’y masasabi kong kayang tumira ng limampung tao rito. Pinagbuksan kami ng guwardiyang nakabantay sa harap ng mataas na tarangkahan. Tahimik kaming nakasunod sa likuran ni Melissa. Napalunok ako nang makita ko ang isang matandang babaeng nakasuot ng napakagarang kasuotan. Napapalibutan ang leeg nito ng mga gintong alahas, at nakakasilaw ang kumikinang niyang hikaw.
Yumukod si Melissa nang makita ang matanda. Awtomatiko namin siyang ginaya ni Raf. “Nandito na po sila, Doña Martha.”
Parang nanuyo ang lalamunan ko nang pasadahan ako nito ng tingin mula ulo hanggang paa. “M-magandang umaga po,” utal kong pagbati.
“Si Melissa na ang bahalang magturo sa’yo ng mga dapat mong gawin,” istrikto nitong sinabi.
“Opo,” diretso kong sagot habang nakayuko.
“Ipaaalala ko lang, ayoko nang magulo o gulo sa aking pamamahay,” aniya na kay Raf nakatuon ang paningin.
“Opo,” sabay naming sambit ni Raf.
“Melissa, ituro mo na sa kanila ang quarter nila.”
“Opo, Doña Martha,” nakayukong tugon ni Melissa saka bumaling sa amin ni Raf, at nagpahiwatig na sundan namin siya.
Hindi ko naiwasang muling mapatingin sa Doña, sapagkat ramdam ko ang malalim na pagtitig nito sa akin. Hindi ko maipaliwanag, pero no’ng nakita niya ako—nakita ko sa kaniyang mga mata ang matinding pangungulila. Nakita ko pa nga nang ikubli niya sa likod ng pamaypay ang kaniyang mga luha.
Nagugutom na siguro ako, kaya kung ano-ano na’ng nakikita at napapansin ko.
“Ito ang magiging kuwarto niyo. Doon naman sa kabila ang kuwarto namin ni Nanay. Kapag may kailangan kayo, huwag kang mahihiyang

